
Rákos sejtpopulációk rács-alapú sztochasztikus szimulációja

A biológiában számos olyan komplex rendszert kell elemezni, amelyek rendkívül sok változó paraméterrel rendelkeznek, és a szokásos matematikai (analitikus) eszközökkel kezelhetetlenek. A matematikai modellezés és szimuláció hatékony eszköz lehet ezen rendszerek megismerésére és működésük feltárására.
Az elmúlt évtizedekben tapasztalható számítási kapacitás növekedés új távlatokat nyitott az orvostudomány területén is.
A személyre szabott gyógyászat és ezen belül is az ún. digitális ikrek alkalmazása egyre nagyobb szerepet kapnak a betegségek pontosabb diagnosztikájában és a megfelelő kezelések kiválasztásában, melyekhez elengedhetetlenek a hatékony biológiai szimulációk.
Kutatásunk során egy rácsalapú sztochasztikus szimulációs módszert alkalmaztunk, amely az ún. marginális Redukált Ráta Módszer (Boldog, 2023) általunk továbbfejlesztett változata.
A kifejlesztett szimulációs szoftverünk lehetővé teszi a sejtpopulációk dinamikájának erőforrás-hatékony modellezését, figyelembe véve a térbeli terjedést és az olyan külső beavatkozások hatásait, mint a kemoterápia.
Az objektumorientált megközelítéssel, C++ nyelven implementált programunk a modularitást, bővíthetőséget és számítási hatékonyságot helyezi előtérbe, így rugalmasan alkalmazható különböző biológiai rendszerek tanulmányozására és az orvosi kutatások támogatására.
Szintén bemutatásra kerülnek a szimulált adatok értelmezését segítő programjaink, amelyek lehetővé teszik az események időbeli lefolyásának vizsgálatát, az olyan statisztikai adatok megjelenítését, mint az egyes események bekövetkezésének gyakorisága, valamint a sejtpopulációk három dimenziós vizualizálását, ezzel elősegítve az intuitív megértést.
A dolgozatban leírt biológiai modellel végzett szimulációk eredményei arra engednek következtetni, hogy a létrehozott szimulációs szoftver képes a sejtbiológiában ismert jelenségek lényegi aspektusainak megragadására.
A megfelelő fejlesztésekkel a program hozzájárulhat a sejtpopulációkban lezajló folyamatok jobb megértéséhez, és támogathatja a személyre szabott orvoslás fejlődését.
 



